Liderul PSD Liviu Dragnea a declarat duminică seara că, în timpul contramanifestațiilor organizate în timpul unui miting PSD, ”tineri cu ochii injectați au luat un om bătrân, l-au pus pe jos și au început să dea cu picioarele în burtă”. Dragnea acuză și faptul că protestatarii au curajul de a acționa pentru că au toată protecția din partea președintelui României, Klaus Iohannis, și a SPP și SRI.

"Nu mi-au cerut nimic nou. La toate întâlnirile la care am fost, începând de acum o lună, solicitarea principală spusă în diverse forme a fost nu ceda, nu ne lăsa, mergi înainte, bate-te în continuare pentru noi, apără țara. Vedeam foarte multă speranță în ochii lor. De asemenea vedeam foarte multă enervare pe bătăuși. Eu i-am rugat pe toți să nu reacționeze. La Iași eram 25.000, unii spun 30.000, pe stradă o sută, două sute. Ce ar fi însemnat ca eu sau altcineva iresponsabil de la partid de pe scenă <<hai să mergem să discutăm cu oamenii aceia>>", a declarat Liviu Dragnea, la România TV, potrivit Mediafax.

"Noi dacă am fi făcut așa ceva la mitingul lui Iohannis ne băgau pe toți în dube. Acolo erau foarte multe jointuri. (...) Am rămas șocat cum niște tineri cu ochii injectați au luat un om bătrân l-au pus pe jos și au început să dea cu picioarele în burtă. Deci ce ne oferă Ioahnnis și PNL? Ei vor să insufle teroare, doar doar cetățenii nu mai vin la vot. Dar ceea ce fac acum și în continuare fac ca tot mai mulți să vină la vot", a mai spus Dragnea.

Liderul PSD Liviu Dragnea acuză și faptul că protestatarii au curajul de a acționa pentru că au toată protecția din partea sistemului creat de președinte, nominalizând printre instituțiile care oferă autorizarea pe SPP și SRI.

"Îmi spuneau seara colegi din Iași, majoritatea oamenilor, membri PSD care au vrut să iasă din autocare. Nu mai puteau să reziste. V-ați uitat? Aia e politică? Prea multă înversunare. Oameni injectați. Aia nu e politică. Asta vor Iohannis, PNL, USR. Ei așa vor. Eu le spun că cetățenii și susținătorii noștri vor veni la vot. (...) Iohannis e în vârful piramidei. Numai cu protecția maximă a președintelui României asemenea hoarde oameni pot circula prin țară. Numai prin autorizarea SRI, SPP. Iohannis a autorizat tot. Nimeni nu ar avea curaj să facă așa ceva dacă nu ar ști că sunt protejați total", a declarat Liviu Dragnea, la România TV.





Mii de protestatari au huiduit liderii PSD la Iași și Galați la manifestările electorale din ultimele zile.



